B36 skal spæla móti St Joseph’ s FC í Europa League. Fyrri dysturin verður á heimavølli í Gundadali Lutakast var á miðdegi í dag um, hvussu spælast skal fyrsta umfarið í Europa League. B36 var styrkismett undan lutakastinum, og tá kúlan við ikki-styrkismettu mótstøðuni kom upp, stóð KÍ á lepanum. Reglurnar eru tó soleiðis, at lið úr sama limalandi ikki kunnu hittast, og tí varð nýggj kúla funnin til okkum, og her gjørdist talan um St Joseph’ s FC úr Gibraltar. St Joseph’ s er stovnað í 1912, og er soleiðis eitt av elstu feløgunum á Gibraltar. Liðið hevur eina ferð verið meistari, og níggju ferðir hevur felagið vunnið steypakappingina. Seinnu árini hevur ikki gingist heilt so væl, men teir tykjast leita aftur móti toppinum, og bæði í ár og í fjør hevur europiskur fótbóltur verið á skránni. Í fjør hittu teir cypriotiska Limassol, og har gjørdist talan um greitt tap. Fyrri dysturin verður í Gundadali 28. juni. Seinni dysturin verður á Gibraltar tann 5. juli.